የሰነዶች ማረጋገጫ ጽሕፈት ቤትን በድጋሚ የሚያቋቁመው አዋጅ ፀደቀ
የሕዝብ ተወካዮች ምክር ቤት በማክሰኞ ታኅሳስ 19 ቀን 2008 ዓ.ም. ውሎው፣ የሰነዶች ማረጋገጫና ምዝገባ ጽሕፈት ቤትን በድጋሚ የሚያቋቁመውን ረቂቅ አዋጅ አፀደቀ፡፡ አዋጁ የሰነዶች ማረጋገጫና ምዝገባ ጽሕፈት ቤትን በድጋሚ ከማቋቋሙ ባለፈ የተሻለ ሥልጣን የሚሰጥ ነው፡፡ማሻሻያው በፌዴራልና በክልል ተመሳሳይ ተቋማት የሚመዘገቡና የሚረጋገጡ ሰነዶች በብሔራዊ ቋት በፌዴራል የሰነዶችና ምዝገባና ማረጋገጫ ተቋም እንዲያዝ የሚደነግግ ነው፡፡ ረቂቅ አዋጁን መርምሮ በርካታ የቋንቋ ማሻሻያዎችን ያደረገው የምክር ቤቱ የሕግ፣ ፍትሕና የአስተዳደር ጉዳዮች ቋሚ ኮሚቴ አዋጁ በአገሪቱ ውስጥ አንድ የኢኮኖሚ ማኅበረሰብ ለመፍጠር የራሱ አስተዋጽኦ የሚያበረክት ከመሆኑ በተጨማሪ፣ በአገር ደረጃ ወጥ የሆነ አሠራር የሚፈጥር መሆኑን ጠቅሷል፡፡በተጨማሪም በክልሎችና በፌዴራል ኃላፊነት የተሰጣቸው ተቋማት መካከል መስተጋብርን የሚፈጥር፣ ተዓማኒነት ያለው ሰነድ እንዲኖር የሚያደርግና ለፍትሕ አስተዳደር ሥርዓቱ ውጤታማነት የበኩሉን አስተዋጽኦ የሚያደርግ በመሆኑ፣ ምክር ቤቱ እንዲያፀድቀው ቋሚ ኮሚቴው ባቀረበው ውሳኔ ሐሳብ ጠይቋል፡፡ በዚህ መሠረትም ረቂቁ በሙሉ ድምፅ ፀድቋል፡፡አዋጁ ከያዛቸው ድንጋጌዎች መካከል ያላግባብ የተረጋገጡና የተመዘገቡ ሰነዶችን አግዶ የማቆየት ሥልጣንን ለተቋሙ የሚሰጥ አንቀጽ ይገኝበታል፡፡‹‹ጉዳዩ በሚመለከተው ሰው አመልካችነት ወይም በተቋሙ በራሱ አነሳሽነት ሰነድ ያላግባብ ተረጋግጦ መመዝገቡ በቂ ማስረጃ ሲደረስበት ሰነዱ በአስቸኳይ ካልታገደ በቀር፣ ሊደርስ የሚችለው ጉዳት በቀላሉ ሊመለስ የማይችል መሆኑ ሲረጋገጥ ተቋሙ አረጋግጦ በመዘገበው ሰነድ ላይ ጊዜያዊ የዕድግ ትዕዛዝ ሊያስተላልፍ ይችላል፤›› የሚል አንቀጽ በአዋጁ ተካቷል፡፡ሰነድ ያላግባብ ተረጋግጧል የሚባለው የዝምድናና የጥቅም ግንኙነት ባላቸው ሰነድ አረጋጋጮች የተረጋገጠ እንደሆነ፣ መሠረታዊ የሆኑ የማረጋገጥና የምዝገባ መሥፈርቶች ወይም ፎርማሊቲዎች ሳይሟሉ ተላልፈውና ሕጋዊ ያልሆኑ ሰነዶችን በማቅረብ የተረጋገጡ እንደሆነ ነው በማለት አዋጁ ይገልጻል፡፡ከዚህ በተጨማሪ የተደረገው ሌላ ማሻሻያ ያለ ምስክር አስፈላጊነት ሰነዶችን ማረጋገጥና ሰነዶችን መመዝገብ የሚቻልበት አሠራር የሚፈቅድ ድንጋጌ ላይ ነው፡፡የማይንቀሳቀሱ ንብረቶችን በባለቤትነት፣ በሽያጭ ወይም በሥጦታ ለማስተላለፍ የሚደረጉ ውሎች፣ በማይንቀሳቀሱ ንብረቶች ላይ የዋስትና መብት ለማቋቋም የሚደረጉ ውሎችና የኑዛዜ ሰነዶች በሁለት ምስክሮች ፊርማ መደገፍ እንደሚገባቸው ግዴታ ሲጥል፣ ሌሎች እንዲረጋገጡና እንዲመዘገቡ የሚቀርቡ ሰነዶች በምስክሮች መፈረም ሳያስፈልጋቸው ሊረጋገጡ እንደሚችሉ ይገልጻል፡፡በዚህ አዋጅ መሠረት የፌዴራል የሰነዶች ምዝገባ ተቋም አዲስ አበባና ድሬዳዋን ጨምሮ የሚመሠረት ሲሆን፣ ክልሎችም በአዋጁ መሠረት የየራሳቸውን ተመሳሳይ ተቋም መመሥረት ይጠበቅባቸዋል፡፡በአገሪቱ ውስጥ የሚገኙ ሁሉም ተቋማት በጋራ መሥራትና የተቀናጀ አገር አቀፍ የመረጃ ቋት እንዲፈጥሩ፣ የዚህ ኃላፊነትም የፌዴራል መንግሥቱ ተቋም እንደሚሆን አዋጁ ይገልጻል፡፡